留別乾明山主
作者：梅堯臣
朝代：宋

paragraphs: 自余銜哀歸，不與人事接。
兩至此飯僧，華宇何曄曄。
大士邀我銘，吾學愧涉獵。
强述殊不高，下筆曾未愜。
豈意煩鎸刊，有似蟲鏤葉。
徒將珉石蠹，枉壞亦已輙。
又不虞後人，譏誚喙囁囁。
今我將還朝，方丈一登躡。
嶺竹與巖花，所植皆妥帖。
羅列森翠戈，次第笑朱頰。
乃知化平等，此意異蜂蝶。
世人莫復問，江上鼓輕楫。